ལྷ་ཁང་དང་ནང་ཁག་གི་སྐོར་ལ།ཚེ་མཚམས་པ་བསྟན་པ་རྒྱ་མཚོས་བཞེངས་པའི་མི་འཁྲུགས་པའི་ལྷ་ཁང་།མཚམས་པ་བ་སྐུ་ཕྲེང་གཉིས་པ་བློ་བཟང་བསྟན་འཛིན་རྒྱ་མཚོས་བཞེངས་པའི་བྱམས་ཁང་།ཀླུ་འབུམ་ཕྱུག་བྱ་བ་སྦྱིན་བདག་བྱས་ནས་བཞེངས་པའི་ལྷ་ཁང་དང་བཅས་ལྷ་ཁང་གསུམ།བྲག་དགོན་པ་ཚང་དང་མཚམས་པ་བ་ཚང་།སྡེ་བ་ཚང་།དྲུང་བ་ཚང་ནི་ནང་ཆེན་ཏེ་ནང་ཁག་བཞི་དང་སྤྱི་ཁང་གཅིག་བཅས་ཡོད།དགོན་པ་འདི་རབ་བྱུང་བཅོ་ལྔ་བའི་ཤིང་བྱི་ལོ་ནས་རབ་བྱུང་བཅུ་དྲུག་པའི་མེ་ཡོས་ལོའི་བར་སྔ་ཕྱིར་ཧེ་དམག་མཱ་ཆིའི་ཟི་ཧྲོ་ཅོན་ཟེར་བའི་དམག་གིས་ལན་གཉིས་ལ་བརྒྱབ།ལན་སྔ་མར་ཉེས་སྐྱོན་ཆེན་པོ་མ་བྱུང་མོད།ཕྱི་མར་དགོན་པའི་ལྷ་ཁང་དང་འདུ་ཁང་།ནང་ཁག་དང་གྲྭ་ཁང་མང་བོ་མེར་བསྲེག།ལྷ་རྟེན་དང་མཆོད་རྫས་མང་ཤས་ལ་ཆག་འཇིག་བྱུང་།དེར་མ་ཟད་གྲོང་སྡེའི་ཁང་ཁྱིམ་ཡང་མེར་བསྲེགས་ཤིང་སེར་སྐྱ་མང་བོ་བསད་པས་གནོད་འཚེ་ཚབས་ཆེན་ཐེབས།དེའི་རྗེས་རབ་བྱུང་བཅུ་དྲུག་པའི་ལྕགས་འབྲུག་ལོ་ནས་ཁྱི་ལོའི་བར་གྱི་ལོ་ངོ་བཅུ་ཕྲག་གཉིས་ལ་ཉེ་བའི་རིང་ལ་གྲྭ་རྒྱུན་ཡང་བརྒྱ་ཕྲག་གཅིག་ལ་ཉེ་བར་འཕེལ་ཞིང་།ལྷ་ཁང་འདུ་ཁང་དང་ལྷ་རྟེན་བསྐྱར་བཞེངས་སོགས་ཀྱི་ཐད་ལ་དར་རྒྱས་སྔར་བས་ཆེ་བ་བྱུང་།